钦定古今图书集成/历象汇编/庶征典/第167卷 > 《白乌呈瑞赋》裴度
## 钦定古今图书集成/历象汇编/庶征典/第167卷 > 《白乌呈瑞赋》裴度

翻彼灵乌，贲然效质。披图牒而罔二，叶邦家而得一。
备体有光，至真无匹。宗庙荐敬，帝王之孝克孚；天地
感仁，洁朗之容可述。耻受彩以相混，故莫黑而独出。
上琼树而若无，下瑶阶而乍失。“怀恩反哺，方去去以
凌云；养素来仪，且翻翻而就日。”观夫载飞载止，厥状
粲然。不染而成，因心之孝以立；匪召而至，感物之道
遐宣。向皇风而自舞，与丽景而相鲜。人且尔瞻，既含
章而效祉；我无尔诈，乃见素以守全。乃知王泽竭而
退飞，帝道通而无遏。彼明心兮不忘至，知大节兮不
可夺。象洁白而攸归，知爱敬之旁达。懿夫不污其色，
罔违斯道。秀质安倚，凝光净好。美仁慈之及物，故易
色于昭昭；恶赤黑之眩人，乃成形于皓皓。且夫应图
咸若，鄙皋泽之鸣鹤；瑞圣不还，陋江湖之白鹇。谅饮
啄于仁义，岂逃潜于阻艰？所以其出无常，其来有素云凝标于羽族，玉润合于王度。常从碧海，随杲日而
悠扬；今在华林，偶盛时而瞻顾。实由我后。敬之昭假，
皇矣光宅。垂拱而烛幽以明，禽鸟乃化元为白。逗祥
光而聿至，望休气以来格。时哉时哉，奋《翘英》于紫陌。